Somerreëns goed vir veld, maar ook vir indringers | George Herald
Somerreëns goed vir veld, maar ook vir indringers
Source Supplied | Thursday, 20 February 2020, 16:02
Somerreëns is goeie nuus vir die herstel van die veld, maar terselfdertyd is daar kommer oor die hergroei van indringerplante, sê Cobus Meiring van die Inisiatief vir Grondeienaars in die Suid-Kaap (SCLI).
GEORGE NUUS - "Die bo verwagting goeie reëns wat in Januarie 2020 in die Suid-Kaap uitgesak het, is sonder twyfel goeie nuus vir die herstel van die veld en opvangsgebiede in die Suid-Kaap," sê Cobus Meiring van die Inisiatief vir Grondeienaars in die Suid-Kaap (SCLI).
"Nie alleen bring die reën verligting in die droogtegeteisterde gebiede nie, maar dit sal die herstel van die areas wat in die onlangse paar jaar deur brande geaffekteer was, 'n hupstoot gee."
SCLI monitor deurgaans die plantegroei in die ongeveer 200 000-hektaar veld wat in die Tuinroete onder die wegholveldbrande deurgeloop het. Dit sluit onder meer die Stilbaai-, Vermaaklikheid-, Knysna-, Plettenbergbaai- en Outeniqua-omgewing in.
Meiring waarsku dat indringerplante soos wattels en rooikrans aggressiewe groeiers is. Dié indringers kan gemaklik met meer as 'n meter in 'n jaar groei, indien toestande gunstig is.
Dit is belangrik om die hergroei van indringerplante vroegtydig te beheer.
Hy sê indringerplante in die Knysna-brandvoetspoor is lank reeds verby die punt waar grondeienaars bloot die hergroei daarvan kan beheer deur dit met onkruiddoder te bespuit.
Meiring sê kommer bestaan oor grondeienaars wat nagelaat het om die hergroei van indringerplantegroei van vroegs af aan onder beheer te hou. "Daar is gebiede waar bloekoms, wattels, denne en rooikrans nou reeds oor die 2m hoog staan en toenemend 'n brandrisiko inhou," sê hy.
"Die verwagte warm somertoestande, met moontlik nog goeie reën in die vooruitsig, beteken dat die ongewenste groei van dennebome en wattels in opvangsgebiede van die Outeniqua-berge eksponensiële groei kan toon.
Owerhede en bewaringsinstansies sal toenemend daarop moet fokus om 'n wakende oog daaroor te hou en om van die gebiede later in 2020 weer te brand waar nodig.
Nog 'n saak wat hoëvlak aandag sal moet geniet, waarsku Meiring, is die permanente onttrekking van MTO Bosbou uit die staatsplantasies aan die hange van die Outeniqua-berge.
"Groot gedeeltes van die bosbougebiede het sedert 2017 afgebrand en ons verwag aggressiewe teruggroei van dennebome in die voormalige plantasies. Terwyl daar onsekerheid heers oor presies watter instansie die gebiede aktief gaan bestuur, kan dit slegte nuus inhou vir opgevangsgebiede en moeilik bereikbare bergagtige gebiede," sê Meiring.
SCLI is tans met omvangryke omgewingsbewaringswerk in verskeie rivierstels in die Tuinroete besig. Dié organisasie lewer ook bystand aan grondeienaars wat deur die wegholveldbrande van 2018 geaffekteer is.
Die bystand behels onder meer die optrek van bestuursplanne om indringerplante te beheer en hulp met onkruiddoders.
Read more about: somerreën veld indringers
Posted on: 16:02 Thu, 20 February 2020